Xirivella posa en marxa un Pla de Xoc per a intensificar la neteja del municipi
01 de setembre de 2023

Xirivella ha posat en funcionament durant les últimes setmanes un pla de xoc per a millorar la neteja en la localitat, mentre ultima la redacció del nou contracte del servei de neteja. “Sabíem que este ajuntament tenia un contracte de neteja viària caducat des de fa anys i en conseqüència el servei que s'estava prestant tot aquest temps era insuficient per a cobrir les necessitats del municipi”, confirma l'alcaldessa, Paqui Bartual.

Segons Bartual, este equip de govern “ja està treballant ja en el nou contracte però, com portarà un temps administratiu i la neteja és un dels meus principals compromisos amb la ciutadania, hem posat en marxa una sèrie de mesures per a reforçar el servei actual”.

El pla de xoc reforça cinc grans aspectes del servei de neteja: l'aigualeig, la neteja amb aigua a pressió, l'agranat als carrers, el desbrossament i neteja de vorades i voreres i la neteja de solars.

Pel que respecta a l'aigualeig, s'amplia l'aigualeig mixt, que passa a 6 dies per setmana, i el mecànic de vesprades, que també completarà les 6 jornades a la setmana. També s'augmenta la neteja amb aigua a pressió a 6 jornades al matí a la setmana i es mantenen les 3 jornades de vesprades. A més, s'incrementa l'equip amb un peó addicional per a intensificar la neteja.

Quant a l'agranat mecànic, s'incrementa en dos jornades més a les vesprades el servei actual de l'agranadora gran. A més, s'han afegit tres peons més al servei que fan treballs diaris de desbrossament i neteja de vorades i voreres en el nucli urbà i el polígon.

Finalment, ja s'està treballant en l'adequació de diversos solars repartits en tot el municipi. Per a això, s'ha dividit la localitat en zones i en esta primera actuació s'han detectat més dotze solars sobre els quals s'actuaran per a eliminar la mala herba i brutícia.

En la mateixa línia, durant les últimes setmanes, l'ajuntament està llançant una campanya de conscienciació per a informar sobre com procedir a l'hora de la retirada de mobles i estris. “Des de l'equip de govern estem treballant per a posar tots els mitjans necessaris però també és imprescindible la col·laboració de tots”.

Paqui Bartual recorda a través de la campanya que mobles i utensilis “es poden traure al carrer els dimarts a partir de les 20 hores deixant-los al costat del contenidor sense obstruir la calçada”.